
PATVIRTINTA 
Šilalės rajono savivaldybės tarybos 
2025 m. birželio 27 d. sprendimu 
Nr. T1-162

ŠILALĖS RAJONO SAVIVALDYBĖS SMULKIOJO IR VIDUTINIO VERSLO PLĖTROS PROGRAMOS APRAŠAS
 
I SKYRIUS
BENDROSIOS NUOSTATOS
 
1. Šilalės rajono savivaldybės smulkiojo ir vidutinio verslo plėtros programa (toliau – SVV Programa) skirta finansiškai remti naujai besisteigiančias arba savo veiklą plečiančias (naujas darbo vietas kuriančias) Šilalės rajono savivaldybėje registruotas įmones, verslininkus, atitinkančius šioje SVV Programoje nustatytus reikalavimus. Programa taip pat orientuota remti ir skatinti verslumą Šilalės  rajone. Programa parengta vadovaujantis Lietuvos Respublikos smulkiojo ir vidutinio verslo plėtros įstatymu (toliau – Įstatymas), Šilalės rajono savivaldybės Strateginiu veiklos planu ir kitais teisės aktais. 
2. Lėšos Programos įgyvendinimui tvirtinamos vieniems metams, lėšų šaltinis – Šilalės rajono savivaldybės biudžeto lėšos. 

II SKYRIUS
PAGRINDINĖS SĄVOKOS

3. Komisija – Šilalės rajono savivaldybės tarybos sudaryta Šilalės rajono savivaldybės Smulkiojo ir vidutinio verslo plėtros programos vertinimo komisija. 
4. Savivaldybė – Šilalės rajono savivaldybė. 
[bookmark: _Hlk194923133]5. SVV subjektai – tai labai mažos įmonės, mažos įmonės ar vidutinės įmonės, atitinkančios Įstatymo 3 straipsnyje nustatytas sąlygas, ar verslininkai, atitinkantys Įstatymo 4 straipsnyje nustatytas sąlygas. Taip pat fiziniai asmenys, dirbantys pagal individualios veiklos pažymas arba verslo liudijimus, kurie išduoti ne trumpesniam kaip 180 dienų laikotarpiui ir dirba/planuoja dirbti ne trumpiau kaip 96 dienas per kalendorinius metus.

III SKYRIUS
TIKSLAI IR UŽDAVINIAI 

6. Pagrindinis SVV Programos tikslas – skatinti gyventojų verslumą ir SVV subjektų plėtrą taip prisidedant prie nedarbo mažinimo bei užimtumo didinimo Šilalės rajone, didinti rajono investicinį patrauklumą.   
7. SVV Programos uždaviniai: 
7.1. remti SVV subjektų steigimą bei plėtrą;  
7.2. ugdyti rajono gyventojų verslumo įgūdžius;  
7.3. skatinti Šilalės rajono SVV subjektų kvalifikacijos kėlimą;  
7.4. skatinti naujų technologijų ir metodų taikymą bei naujovių diegimą Šilalės rajono SVV subjektų veikloje;  
7.5. dalyvauti bei įgyvendinti įvairias priemones siekiant pristatyti Šilalės rajoną kaip patrauklų verslui plėtoti. 





IV SKYRIUS
REIKALAVIMAI PAREIŠKĖJAMS

8. Teikti prašymus SVV Programos finansavimui gali Programos 5 punkte nurodyti SVV subjektai, atitinkantys šiuos reikalavimus:
8.1. neturintys mokestinės nepriemokos Lietuvos Respublikos valstybės biudžetui arba savivaldybių biudžetams ir fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos, ar nesantys skolingi Valstybinio socialinio draudimo fondo biudžetui (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas, arba bendra įsiskolinimų suma neviršija 100 Eur);
8.2. vykdantys komercinę ūkinę veiklą Savivaldybės teritorijoje. 
9. Jei paraišką projektų finansavimui teikia asmenys, dirbantys pagal individualios veiklos pažymas arba pagal verslo liudijimus, jų verslo liudijimai ir individualios veiklos pažymos turi būti išduoti ne trumpesniam kaip 180 dienų laikotarpiui, ir jie dirba (planuoja dirbti) ne trumpiau kaip 96 dienas per kalendorinius metus. Be to, asmenys turi atitikti Aprašo 8.1 ir 8.2 papunkčiuose numatytus reikalavimus.

V SKYRIUS
PROGRAMOS ĮGYVENDINIMUI SKIRTŲ LĖŠŲ PANAUDOJIMO KRYPTYS 

10. Vienam SVV subjektui einamaisiais kalendoriniais metais SVV Programos lėšomis gali būti kompensuojama viena paramos rūšis. Finansavimo forma – negrąžinamas finansavimas.
11. Prašymą pateikusiems SVV subjektams finansinė parama teikiama: 
11.1. Įmonės naujos darbo vietos steigimo, darbuotoją visu etatu su neterminuota darbo sutartimi. Įkurta nauja darbo vieta turi būti išlaikoma ne trumpiau kaip vienus metus ir negali būti sukurta sumažinant bendrą dirbančių asmenų įmonėje skaičių. Įkurtoje darbo vietoje turi dirbti gyventojas, kuris moka gyventojų pajamų mokestį toje savivaldybėje. Kompensavimo dydžiai:
11.1.1. naujos darbo vietos steigimas įmonėje iki  2 000 Eur.
11.2. Įmonių įregistravimo išlaidoms padengti, bet ne daugiau kaip 200 eurų tinkamų padengti išlaidų. Įmonės steigimo išlaidas sudaro: mokestis notarui už steigiamo juridinio asmens steigimo dokumentų ir įstatymų reikalavimų atitikties patvirtinimą bei patvirtinimą, kad juridinį asmenį įregistruoti galima, apmokėjimas už suteiktas steigimo dokumentų rengimo paslaugas, apmokėjimas už suteiktas steigimo dokumentų rengimo paslaugas, mokestis VĮ Registrų centrui už juridinio asmens įregistravimą.
11.3. Išlaidoms, patirtoms dalyvaujant užsienio ar savo šalies parodose, ne daugiau kaip vieną kartą per metus, kuriose pristatoma gaminama produkcija ar teikiamos paslaugos, padengti iki 50 procentų, bet ne daugiau kaip 1 500 eurų.
11.4. darbo priemonių ar įrangos įsigijimo išlaidų dalinis kompensavimas iki 60 proc., bet ne daugiau 1000 Eur. Tinkamos išlaidos: darbo procese naudojamoms naujoms darbo priemonėms ar įrangai įsigyti, kurie tiesiogiai susiję su pareiškėjo vykdoma veikla teikti paslaugas, gaminti prekes, gaminius ar produkciją.
11.5. Interneto svetainės, elektroninės parduotuvės sukūrimo išlaidų kompensavimas iki 500 Eur;
11.6. Investicinio projekto ir paraiškos rengimo išlaidoms padengti iki 1000 Eur:
11.6.1. Parama skiriama jeigu investicijų projektas ar paraiška yra gavęs finansavimą ir yra pasirašyta finansavimo sutartis. Kartu su paraiška pateikiama sutarties kopija ir patirtų išlaidų apmokėjimą pagrindžiantys dokumentai. Investicinis projektas turi būti įgyvendinamas Savivaldybės teritorijoje.
11.7. Rinkodaros priemonių dalinis veiklos išlaidų kompensavimas iki 500 Eur, bet ne daugiau 50 proc. Tinkamos išlaidos: iškabų, stendų, lauko reklamų kelio ženklų su nuorodomis ir kita informacija apie savo teikiamas paslaugas. Su paraiška pateikiamos iškabų, stendų ir lauko reklamų ir kelio ženklų nuotraukos.
11.8. Infrastruktūros, skirtos verslo plėtrai, sukūrimas  iki 10 proc., bet ne daugiau 15000 Eur, sprendžia Komisija:
11.8.1. Infrastruktūros, skirtos verslo plėtrai sukūrimas, kurio įgyvendinimui reikalinga daugiau negu 15000 Eur suma, priima Savivaldybės taryba. 
12. Finansinė parama pagal Nuostatų 11.2–11.8 papunkčiuose nurodytas priemones tam pačiam pareiškėjui gali būti skiriama ne dažniau kaip vieną kartą per trejus metus, išskyrus 11.1.1 papunktį.
13.Vienam SVV subjektui 11.1.1 papunktyje numatyta finansinė parama einamaisiais metais teikiama ne daugiau kaip 3 darbo vietų steigimui.
14. Finansinei paramai 11.8.1 papunktyje numatytai veiklai paraiškos gali būti teikiamos ištisus metus. Apsvarsčius jas Komisijoje, teikiama rekomendacija Savivaldybės tarybai skirti arba neskirti finansavimą.
15. Aprašo 11 punkte nurodytos kompensuojamos išlaidos turi būti patirtos ne anksčiau nei 12 mėnesių, skaičiuojant iki prašymo paramai gauti pateikimo dienos išlaidas be pridėtinės vertės mokesčio (PVM) kompensavimo būdu. Nuostata dėl PVM nekompensavimo taikoma tik PVM mokėtojams.
16. Komisija paramą skiria teikdama prioritetą šiems SVV subjektams: 
16.1. infrastruktūros sukūrimui;
16.2. steigiantiems naujas darbo vietas, atsižvelgiant į jų skaičių;
16.3. labai mažoms įmonėms; 
16.4. pradedantiems savo veiklą;
16.5. žmonėms su negalia.
17. Einamaisiais metais, skirdama paramą, Komisija prioritetą gali numatyti konkretiems 16.1–16.5 papunkčiuose nurodytiems SVV subjektams. 
18. SVV Programos parama skiriama besikuriantiems arba įsikūrusiems SVV subjektams, įregistruotiems ir veiklą vykdantiems Šilalės rajono savivaldybės teritorijoje.
19. SVV subjektas, teikdamas Prašymą suteikti finansinę paramą iš SVV Programos lėšų, privalo patvirtinti, kad 11.1 papunktyje nurodyta parama nebus finansuojama kitų fondų (programų) lėšomis.
20. SVV Programos parama neskiriama:
20.1. Savivaldybės įmonėms;
20.2. SVV Programos parama neskiriama subjektams, vykdantiems žemės ūkio veiklą;
20.3. SVV subjektams, Programos paramos skyrimo dieną turintiems įsiskolinimų Valstybinio socialinio draudimo fondui, Valstybinei mokesčių inspekcijai, valstybės ir Savivaldybės biudžetams.
21. Nepanaudojus visų einamaisiais metais SVV Programoje numatytų lėšų gali būti skelbiamas papildomas kvietimas teikti prašymus SVV Programos finansinei paramai gauti.
22. Komisija gali siūlyti skirti programos lėšas ir kitoms šiuose nuostatuose nenumatytoms smulkaus ir vidutinio verslo veikloms remti. Tokiu atveju Komisijos siūlymui turi pritarti Savivaldybės taryba.  

VI SKYRIUS
PARAMOS TEIKIMO SĄLYGOS

23. Prašymai suteikti finansinę paramą iš SVV Programos lėšų gali būti teikiami, kai apie prašymų priėmimą paskelbiama vietinėje spaudoje ir Savivaldybės interneto svetainėje www.silale.lt. Pageidaujantys gauti SVV Programos finansinę paramą Komisijai pateikia šiuos dokumentus: 
23.1. tinkamai užpildytą nustatytos formos prašymą (1 priedas) gauti finansinę paramą; 
23.2. patvirtintą juridinio asmens registravimo pažymėjimo ar kito dokumento, patvirtinančio teisę į veiklą, kopiją; 
23.3. darbo sutarčių kopijas;
23.4. pažymą apie darbuotojų skaičių įmonėje iš Valstybinio socialinio draudimo fondo valdybos;
23.5. pažymą iš Valstybinės mokesčių inspekcijos ir iš Valstybinio socialinio draudimo fondo valdybos apie atsiskaitymą su valstybės ir savivaldybės biudžetu;
23.6. įgaliojimo ar kito dokumento, suteikiančio teisę atstovauti SVV subjektui, kopiją (pateikti, jeigu prašymą teikia SVV subjekto įgaliotas asmuo).
24. Savivaldybės administracijos direktorius, atsižvelgdamas į Komisijos siūlymą, skiria finansinę paramą įsakymu ir pasirašo arba įgalioja kitą asmenį pasirašyti Finansinės paramos teikimo sutartį. 
25. Savivaldybės administracijos Centralizuotas buhalterinės apskaitos skyrius SVV subjektui lėšas pagal pasirašytą Finansinės paramos teikimo sutartį perveda į jo nurodytą sąskaitą.
26. SVV subjektas skirtas lėšas gali naudoti tik Finansinės paramos teikimo sutartyje nurodytiems tikslams įgyvendinti ir tik pagal nurodytą lėšų naudojimo paskirtį. 

VII SKYRIUS
PROGRAMOS KONTROLĖ 

27. Programos nuostatus tvirtina, keičia, papildo ar panaikina Savivaldybės taryba. 
28. Programos lėšų apskaitą tvarko Savivaldybės administracijos Centralizuotas buhalterinės apskaitos skyrius. 
29. Už finansinės paramos lėšų tikslingą panaudojimą atsako paramos gavėjas. 
30. Paaiškėjus, kad skirta finansinė parama buvo panaudota ne pagal paskirtį arba ji nebuvo panaudota, paramos gavėjas privalo lėšas grąžinti į Savivaldybės biudžetą, to nepadarius lėšos išieškomos teisės aktų nustatyta tvarka. 
31. Programos lėšų panaudojimą kontroliuoja Lietuvos Respublikos  įstatymų ir kitų teisės aktų nustatyta tvarka Savivaldybės administracijos Centralizuotas vidaus audito skyrius. 

_________________________  
 	 
